Suresh 100 Views Tea powder
Tea powder
న్యూఢిల్లీ: టీ తాగే అలవాటు దాదాపు అందరికీ ఉంటుంది. ప్రతి రోజూ టీ తాగుతూ ఉంటాం. సాధారణంగా కేజీ టీ పొడి ధర మనకు కొనుగోలు చేసే స్థాయిలోనే ఉంటుంది. అయితే ఇక్కడ ఒక టీ పొడి ధర మాత్రం ఏకంగా వేలల్లో ఉంది. మనోహరి టీ ఎస్టేట్‌ తయారు చేసిన ఒక ప్రత్యేకమైన హోమ్‌మేడ్‌ టీ పొడి ధర ఏకంగా కేజీకి రూ.50వేల పలికింది. దీని పేరు మనోహరి గోల్డ్‌ టీ. గువాహతి టీ ఆక్షన్‌ సెంటర్‌లో ఈ ధర పలికింది. ప్రపంచంలో మరెక్కడ కూడా టీకి ఈ ధర పలకలేదని, ఇదే రికార్డు అని జిటిఎసి అధికారులు తెలిపారు. గతేడాది వేలంలో మనోహరి గోల్డ్‌టీ ధర కేజీకి రూ.39,001పలికింది. అరుణాచల్‌ ప్రదేశ్‌లోని డోని పోలో టీ ఎస్టేట్‌ పండించిన గోల్డెన్‌ నీడిల్‌ వెరైటీ టీ ధర వేలంలో రూ.40వేలు పలికింది. ఇప్పుడు తాజాగా మనోహరి గోల్డెన్‌ టీ వేలంలో రూ.50వేలు ధర పలికి కొత్త రికార్డును క్రియేట్‌ చేసింది. ఎగువ అస్సాంలోని దిబ్రుఘర్‌ ప్రాంతంలో మనోహరి టీ ఎస్టేట్‌ ఉంటుంది. దీని ఓనర్‌ రాజన్‌ లోహియా ప్రతికూల పరిస్థితుల వల్ల ఏడాది కేవలం ఐదు కిలోల మనోహరి గోల్డెన్‌ టీని ఉత్పత్తి చేసినట్లు ఆయన తెలిపారు. సౌరభ్‌ టీ ట్రేడర్స్‌కు చెందిన మంగీలాల్‌ మహేశ్వరి వేలంలో ఈ ప్రత్యేకమైన టీ కోసం రూ.50వేలు గరిష్ట ధర చెల్లించనున్నారు.